Kommer oor 5 plaasaanvalle binne 48 uur | Maroela Media
Indien die pas waarteen plaasaanvalle tans plaasvind tot die einde van die jaar volhou, is daar 'n goeie kans dat daar vanjaar selfs meer plaasaanvalle aangeteken sal word as in 2017.
Só sê Ian Cameron, hoof van gemeenskapsveiligheid by AfriForum.
Cameron het verwys na die vyf plaasaanvalle wat vandeesweek binne 48 uur plaasgevind het. Volgens hom is dit 'n aansienlike en skielike toename ná 'n tydperk waarin daar relatief min aanvalle op plase en kleinhoewes aangemeld is.
"In die tyd toe die openbare verhore gehou is oor die voorgenome wysiging van die grondwet om onteiening sonder vergoeding moontlik te maak, was dit eintlik relatief stil [in terme van plaasaanvalle]. Nadat die verhore afgehandel is, het daar skielik klomp aanvalle in 'n kort tydjie plaasgevind. Ons sien ook skielik 'n toename in grondbesettings. Ek glo dié twee aspekte loop hand aan hand."
Volgens Cameron is hy bekommerd oor grondbesettings oor die huidige langnaweek omdat baie mense weg van die huis af is of oor die algemeen ontspanne en minder paraat is en besetters dan hiervan misbruik kan maak.
"As ons kyk na ons plaasaanvalstatistiek van verlede jaar en dit vergelyk met hierdie jaar, lyk tot dusver omtrent dieselfde. As die pas waarteen aanvalle in die laaste paar dae plaasgevind het egter volgehou word, is dit byna verseker dat ons 'n styging in vanjaar se getalle gaan sien. Die feesseisoen lê ook nog voor en dit is gewoonlik 'n tyd wanneer daar baie plaasaanvalle plaasvind."
Maroela Media het vroeër berig twee manlike en een vroulike werker(s) is Woensdag in die vroeë oggendure op 'n plaas in die Honingsnest-omgewing, noord van Pretoria, aangerand. Die vrou is ook tydens die beproewing verkrag, voordat die drie aanvallers met onder meer selfone, kos en klere op die vlug geslaan het.
Woensdagaand het vier aanvallers werkers op 'n kleinhoewe in die Vastfontein-omgewing, nie ver van waar die Honingsnest-aanval gebeur het nie, aangeval. Volgens Cameron is 'n man in die voet en arm gewond en 'n vrou in haar arm geskiet. Albei is in die hospitaal opgeneem.
Cameron meen daar is 'n moontlikheid dat dié twee aanvalle met mekaar verband hou. "Ek vermoed dat daar by die Honingsnest-aanval waarskynlik vier aanvallers was, maar dat die slagoffers net drie gesien het. In albei die aanvalle was net een van die aanvallers gewapen en in albei die aanvalle was dié wapen 'n 9 mm-pistool. In albei aanvalle is dit werkers wat aangeval is. Dit is net te toevallig dat twee sulke soortgelyke aanvalle op dieselfde dag in dieselfde omgewing gebeur," verduidelik hy.
In 'n derde aanval is Gerhard (77) en Beatrice Badenhorst ook Woensdag in die vroeë oggendure op 'n plaas buite Brits in Noordwes aangeval. Gerhard is tydens die aanval in sy skouer geskiet, voordat die aanvaller op die vlug geslaan het.
Woensdagaand was daar nóg 'n plaasaanval in Noordwes, die keer tussen Lichtenburg en Ottosdal. Maroela Media het vroeër berig 'n 66-jarige boer het op 'n indringer in die huis afgekom wat glo 'n skoot op die boer afgevuur het. Die boer het teruggeskiet en die rower is noodlottig gewond.
Volgens Cameron was daar Woensdagaand 'n vyfde aanval op 'n kleinhoewe naby Mbombela in Mpumalanga. 'n 45-jarige man is met 'n stomp voorwerp in die gesig geslaan. "Ek verneem 'n gedeelte van sy gesig is heeltemal verbrysel. Die man se vrou het glo laat die aand by die huis gekom en het toe op hom afgekom," sê Cameron. "Hy is na 'n hospitaal gehaas."
Hy sê dit is nie tans duidelik hoeveel aanvallers by dié aanval betrokke was nie.
Volgens Cameron het daar reeds vanjaar 269 plaasaanvalle en 38 plaasmoorde plaasgevind.
Ja, maar dis mos nie "national concern" nie. Belangriker dinge wat gedoen moet word. Die ding is, as jy wil he ander lande moet invest in joune, moet jy mos skoon maak. Jy gaan nie mense na jou huis toe nooi as dit vuil is nie, of hoe?
Wie gee om as oorlog teen jou deur jou eie mense selfs uit die graf gevoer word?
Maar CR stel eerder n kommisie en taakspan aan vir die handjievol "politieke moorde" in KZN aan. En verder swyg hy en sy kabinet soos die graf. Stille goedkeuring?
Ek stuur so veel as moontlik van hierdie tipe berigte asook sekere video "clips" na kennisse in die buitelande.